**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 03.05.2020, ora 08.00 – 04.05.2020, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 04.05.2020, ora 07.00**

**RÂURI**

**Debitele au fost, în general, în creștere** datorită precipitațiilor căzute în interval, cedării apei din stratul de zăpadă aferent zonelor montane înalte și propagării, exceptând râurile din bazinele hidrografice: Bega, Timiş, Bârzava, Moraviţa şi pe cele din Dobrogea, unde au fost relativ staţionare.

S-au produs scurgeri importante pe versanți torenți și pâraie și creșteri semnificative de niveluri și debite pe unii afluenţi ai Someşului Mare, ai Prutului superior şi inferior, în bazinele superioare ale Vişeului, Prahovei, Buzăului, pe unele râuri din bazinul Turului, Someşului Mic şi Bârladului.

Debitele se situează la valori sub 30% din normalele lunare, mai mari (în general la valori cuprinse între 30 – 70%) pe râurile din bazinele hidrografice: Vişeu, Iza, Tur, Someșul Mare, Crişul Negru, Crișul Repede, Arieș, Bârzava, bazinul Jiului, pe unii afluenți ai Mureșului superior, ai Oltului inferior, pe cursurile râurilor Teleorman și Neajlov, pe râurile din Dobrogea și pe cele din bazinul superior și mijlociu al Bistriței.

**În interval au fost emise o AVERTIZARE HIDROLOGICĂ şi nouă ATENȚIONĂRI HIDROLOGICE pentru fenomene imediate.**

În interval s-a situat peste **COTA DE ATENŢIE** râul Crasna la staţia hidrometrică Vineţeşti (340+10)-jud. VS.

**Debitele vor fi, în general, în creștere** ca urmare a precipitațiilor prognozate, cedării apei din stratul de zăpadă aferent zonelor montane înalte și propagării, exceptând râurile din bazinele hidrografice: Bega, Timiş, Bârzava, Moraviţa şi pe cele din Dobrogea, unde vor fi relativ staţionare.

Pe cursul superior al Bârladului, debitele vor fi în scădere.

Scurgeri importante pe versanți torenți, pâraie cu posibile efecte de inundații locale, se pot produce pe unele râuri mici din zonele de deal și munte din nordul, centrul și vestul țării, precum şi pe unele râuri mici din sudul ţării, datorită precipitaţiilor, sub formă de aversă, în curs, celor prognozate şi propagării.

**DUNĂRE**

**Debitul la intrarea în ţară (secţiunea Baziaş) în intervalul 03.05.2020 – 04.05.2020 a fost în creştere uşoară, având valoarea de 3300 m3/s**, sub media multianuală a lunii **mai (7250 m3/s).**

În aval de Porţile de Fier debitele au fost în creștere uşoară pe sectorul Gruia – Calafat și în scădere pe sectorul Bechet – Tulcea.

**Debitul la intrarea în ţară (secţiunea Baziaş) va fi în creştere uşoară (3350 m3/s).**

În aval de Porţile de Fier, debitele vor fi în creștere pe sectorul Gruia – Bechet, staţionare pe sectorul Corabia – Zimnicea şi în scădere pe sectorul Giurgiu – Tulcea.

**2.** **Situația meteorologică în intervalul 03.05.2020, ora 09.00 – 04.05.2020, ora 06.00**

**ÎN ŢARĂ**

**Vremea a fost instabilă și s-a răcit** în cea mai mare parte a țării, astfel încât valorile termice diurne au devenit normale pentru această dată în regiunile estice și sud-estice, în timp ce în restul teritoriului au fost mai scăzute decât acestea, abaterea negativă fiind până în jurul a 8 grade în Oltenia. Cerul a avut înnorări temporar accentuate și s-au semnalat averse în Muntenia, Oltenia, Transilvania, Maramureș, Moldova, local în Crișana și izolat în restul teritoriului. Aceste au avut și caracter torențial, iar în marea lor majoritate au fost însoțite temporar de descărcări electrice. S-au înregistrat cantități de apă importante, care local au depășit 20...30 l/mp, iar în Muntenia și Moldova, izolat, 50...60 l/mp (din datele colectate până la finalizarea prezentului raport până la 70 l/mp la postul pluvio Negrești - județul Vaslui și până la 57 l/mp la stația meteorologică Ploiești - județul Prahova). Au fost şi căderi de grindină, pe spaţii mici, fiind consemnate din datele din reţeaua meteo şi hidro cele din judeţele: Argeș, Ilfov, Vaslui, Bacău, la munte, precum și pe raza Municipiului București, iar din surse externe cele din judeţele: Prahova, Dâmbovița, Buzău și Galaţi. A nins trecător la munte, la altitudini de peste 1800 m. Vântul a suflat slab și moderat, pe arii restrânse cu intensificări mai ales în timpul averselor. Temperaturile maxime s-au încadrat între 10 grade la Petroșani și 25 de grade la Brăila. La ora 06.00 se înregistrau valori termice cuprinse între 4 grade la Jimbolia și Sânnicolau Mare și 14 grade la Sulina.

**Observații:** *de ieri de la ora 6 au fost în vigoare* ***15 avertizări cod portocaliu și 5 atenționări cod galben****, după cum urmează: - SRPV Bacău: 6 avertizări cod portocaliu și o atenționare cod galben; - SRPV Constanța: 1 avertizare cod portocaliu și 1 cod galben; -CNPM: 5 avertizări cod portocaliu pentru Muntenia și 3 avertizări cod portocaliu pentru Moldova; - SRPV Cluj: 3 atenționări cod galben.*

**LA BUCUREŞTI**

**Vremea a fost instabilă și s-a răcit,** devenind normală din punct de vedere termic pentru această dată. Cerul a fost variabil în primele ore ale intervalului, apoi înnorările s-au accentuat treptat și temporar au fost averse, mai intense după orele amiezii și seara. Cantitățile de apă acumulate în tot intervalul au fost de până la 44 l/mp la Filaret, 52 l/mp la Afumați și 53 l/mp la Băneasa. În unele cartiere a fost grindină. Vântul a suflat slab și moderat. Temperatura maximă a fost de 22 de grade la Afumați și Băneasa și de 23 de grade la Filaret. La ora 06.00 se înregistrau 12 grade la toate stațiile meteorologice.

**3. Prognoza meteorologică în intervalul 04.05.2020, ora 09.00 – 05.05.2020, ora 09.00**

**ÎN ŢARĂ**

**Vremea va fi, în general, instabilă**, iar valorile termice vor fi mai scăzute decât mediile climatologice specifice datei în cea mai mare parte a țării. Cerul va fi mai mult noros. Mai ales pe parcursul zilei vor fi averse în Muntenia, Transilvania, Maramureș, cea mai mare parte a Olteniei, Dobrogei, local în Moldova și izolat în restul teritoriului. **Aversele vor avea și caracter torențial, în sud și în est vor fi însoțite, local, de descărcări electrice și izolat vor fi condiții de grindină. În intervale scurte de timp sau prin acumulare se vor înregistra cantități de apă ce vor depăși local 15...25 l/mp și pe suprafețe mici 30...50 l/mp. Vântul va sufla slab și moderat, cu unele intensificări la munte, mai ales pe creste, unde la rafală se vor depăși viteze de 70...80 km/h, în regiunile sud-vestice, nord-estice și izolat în restul teritoriului, mai ales asociat averselor**. În zona montană înaltă trecător vor fi precipitaţii și sub formă de lapoviţă sau ninsoare. Temperaturile maxime se vor încadra între 12 și 22 de grade, iar cele minime între 4 și 14 grade. Izolat se va semnala ceaţă.

**LA BUCUREŞTI**

**Vremea va fi în general instabilă și ușor mai rece decât ]n intervalul anterior.** Cerul va avea înnorări temporar accentuate și **îndeosebi ziua vor fi averse în general moderate cantitativ și descărcări electrice**. Vântul va sufla moderat în prima parte a intervalului (viteze la rafală de până la 35...40 km/h) și în general slab în rest. Temperatura maximă va fi de 19...20 de grade, iar cea minimă de 9...10 grade.

**4. Buletin nivometeorologic pentru perioada 30.04.2020-04.05.2020, ora 21, pentru toate masivele**

**TABEL RISCURI DE AVALANŞE**

**Buletin**

|  |  |
| --- | --- |
| ***Masive:*** | ***PESTE 1800 m*** |
| **FĂGĂRAŞ** | **RISC MODERAT (2)** |
| **BUCEGI** | **RISC MODERAT (2)** |
| **Grupa Centrală a Carpaților Orientali (zona Munțiilor Călimani – Bistriței - Ceahlău)** | **RISC REDUS (1)** |

1. **Evoluția vremii în intervalul 28.04.2020, ora 15.00 - 30.04.2020, ora 15.00**

Stratul de zăpadă a continuat să scadă în toate masivele.

**Grosimea stratului de zăpadă în 30.04.2020, ora 15.00:**

**Carpaţii Meridionali:** 880 cm la Bâlea-Lac, 34 cm la Vf. Omu, 5 cm Vf. Țarcu.

**Carpaţii Orientali:** 13 cm la Vf. Călimani, 2 cm la Ceahlău-Toaca.

1. **Prognoza vremii în intervalul 30.04.2020 – 04.05.2020, ora 21.00:**

Vremea va fi, în general, instabilă. Cerul va fi variabil, cu înnorări temporar accentuate în special după orele amiezelor și seara, când pe arii relativ extinse se vor semnala averse de ploaie ce pot avea și caracter torențial, însoțite de descărcări electrice, intensificări de scurtă durată ale vântului ce trecător pot lua și aspect de vijelie și izolat vor fi condiții de grindină. Local, cantitățile de apă vor depăși 20-25 l/mp și izolat 35-40 l/mp. Spre sfârșitul intervalului vremea se va răci, iar la peste 1800 m precipitațiile vor fi mixte, ninsoare pe creste. Vântul va sufla slab și moderat, cu intensificări temporare din sector predominant sud-vestic și vestic, ce vor depăși pe creste viteze de 50-60 km/h.

**Temperaturi prognozate în intervalul 03.05.2020, ora 21.00 - 04.05.2020, ora 21.00:**

**Peste 1800 m: temperaturi minime**: -5 la -1 gr.C; temperaturi maxime: -4 la 2 gr.C

**Sub 1800 m: temperaturi minime:** -2 la 5 gr.C; temperaturi maxime: 2 la 9 gr.C

**Vânt la peste 2000 m**: din sector predominant nord-vestic cu viteze de 50-60 km/h.

1. **Evoluția stratului de zăpadă și a riscului de avalanșă:**

**4.a. Toate masivele-** Vreme instabilă. Risc moderat în Făgăraş şi Bucegi la peste 1800 m.

**4.b. Munții Făgăraș:** **Peste 1800m RISC MODERAT (2)**

**4.b.1. Principalele riscuri:** Declanșarea avalanșelor este posibilă la supraîncărcări mari, pe pantele cu grad mare de înclinare şi în zonele adăpostite unde se găsesc depozite mai însemnate de zăpadă. Se vor produce însă și curgeri superficiale și avalanșe de topire, în general de mici dimensiuni pe fondul ploilor și a vremii calde, care vor umezi suplimentar stratul. În cazuri extrem de izolate, pot apărea avalanșe de fund ce nu vor angrena însă volume foarte mari de zăpadă.

**4.b.2. Stratul de zăpadă:**

Stratul de zăpadă are dimensiuni mai importante la peste 1800 de metri, în special pe versanții nordici, iar la altitudini mai joase se întâlnește doar pe pantele umbrite, pe firul văilor sau în zonele cu depozite vechi, mai importante. Vremea caldă și ploile vor determina umezirea stratului și vor accelera în continuare topirea. La baza stratului, pe versanții nordici, întâlnim și cristalele tip cupă. Versanții sudici au zăpadă complet umezită și doar la altitudini mari. Pe văi și în zonele adăpostite sunt acumulări mai importante de zăpadă. Sub 1800 m stratul de zăpadă este discontinuu, redus și puternic umezit.

**4.c. Munții Bucegi: Peste 1800m RISC MODERAT (2)**

**4.c.1. Principalele riscuri:** Izolat se pot produce curgeri superficiale sau avalanșe de topire, în general de mici dimensiuni. În cazuri extrem de izolate pot apărea avalanșe de fund ce nu vor angrena însă volume foarte mari de zăpadă. Declanșarea avalanșelor de mici dimensiuni este posibilă în continuare și la supraîncărcări mari, pe pantele cu grad mare de înclinare şi în zonele adăpostite unde se găsesc depozite mai însemnate de zăpadă.

**4.c.2. Stratul de zăpadă:**

Stratul de zăpadă este umezit și se regăsește în principal la peste 1800 de metri, iar la altitudini mai joase se întâlnește doar pe pantele umbrite, pe firul văilor, sau în zonele cu depozite vechi, mai importante. Stratul este stabilizat în cea mai mare parte. Ploile așteptate vor determina umezirea suplimentară a stratului și vor accelera topirea. La baza stratului, pe pantele nordice, întâlnim și cristalele tip cupă. Pe pantele sudice stratul e umezit până la sol și se întâlnește doar la altitudini mai mari. Pe văi și în zonele adăpostite sunt acumulări mai importante de zăpadă.

Sub 1800 m stratul de zăpadă este foarte redus, discontinuu și puternic umezit.

**4.e. Munții Călimani-Bistriței-Ceahlău:** **Peste 1800m: RISC REDUS (1)**

**4.e.1. Descrierea riscului:** Declanșarea avalanșelor este posibilă doar izolat, la peste 1800 m, la supraîncărcări mari, pe pantele înclinate unde sunt depozite mai însemnate de zăpadă. Cu totul izolat se pot produce curgeri sau avalanșe de mici dimensiuni în mod spontan, pe fondul ploilor așteptate și a temperaturilor ridicate.

**4.e.2. Stratul de zăpadă :**

La peste 1800 m, stratul de zăpadă este stabil în cea mai mare parte și va continua să se topească.

Temperaturile ridicate și aversele de ploaie vor determina umezirea stratului în profunzime. Pe văi și în zonele adăpostite sunt acumulări mai importante de zăpadă.

Sub 1800 m stratul de zăpadă este foarte redus, discontinuu și complet umezit.

**Restul masivelor:** Stratul de zăpadă este topit în cea mai mare parte, fiind prezent pe alocuri la peste 1800 de metri, în special pe versanții nordici, pe firul văilor, sau în zonele cu depozite vechi mai importante.

**Notă: RISC MARE –** cod roşu (4) ■ - stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncarcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT -** cod galben (**2**) ■: pe anumite pante suficient de înclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS -** cod verde **(1)** ■**:** stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2.Pe râurile interioare**

**ABA Mureş** informează că **la Staţia de Epurare Cristeşti, jud. Mureş (aparţinând operatorului SC Compania Aquaserv SA Tg. Mureş), ca urmare a precipitaţiilor căzute şi a creşterii debitelor de apă pluvială colectată din reţeaua de canalizare a mun. Tg. Mureş, începând din data de azi, 04.05.2020, cu orele 00:05, apele neepurate sunt evacuate direct în Râul Mureş** (conf. informarii telefonice a dispecerului de serviciu). Se va reveni.

**2.3.Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului informează** că, din rezultatele analizelor efectuate în data de 29.04.2020, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

**Nu s-au înregistrat depăşiri ale mediei zilnice de 50 µg/m3 pentru PM10** (pulberi în suspensie cu diametrul sub 10 microni)**.**

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**I.G.S.U.** revine cu informaţii telefonice referitoare la incendiul de la o groapă de gunoi improvizată din zona municipiului Baia Mare, jud. Maramureș, din seara de 02.05.2020 care a afectat o suprafaţă de cca 500 mp. I.S.U. Maramureș a intervenit cu două autospeciale pentru stingere. La 03.05.2020, ora 22:00, incendiul a fost stins.

**2. În domeniul solului şi vegetaţiei:**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 29-30.04.2020 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

4. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**